Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

Már 31 igazolt koronavírus-fertőzött van a borsodnádasdi idősotthonban, közülük 15-en kórházba kerültek, egy ember elhunyt - ezt közölte az RTL Híradó kérdésére a Borsod-Abaúj-Zemplén megyei Kormányhivatal. Az állami fenntartású intézmény 45 férőhelyes. Most az otthon valamennyi lakója járványügyi zárlat alá került, vagyis nem hagyhatják el a szobájukat, az egészségügyi megfigyelésük folyamatos. Az otthonban maradt koronavírusos betegeket elkülönítették az épületben.

A település polgármestere, Kormos Krisztián szerdán azt írta a település közösségi oldalán, hogy már a városban is vannak betegek. Gondozók és önkormányzati dolgozók első tesztjei is pozitívak lettek. A település azonnal cselekedett: gyorsteszteket vettek, bezárták az intézményeiket, és folyamatosan fertőtlenítik az utcákat, így próbálják megállítani a koronavírusjárványt a háromezres lakosságú Borsodnádasdon. Az RTL Híradójának beszámolója szerint a városban több házon is hatósági karantént jelző piros tábla látható.